2023. május 8.

**SAJTÓKÖZLEMÉNY**

**AZ ELI ALPS MÁJUS 16-ÁN A FÉNY NAPJÁT ÜNNEPLI**

**Hogyan válhat valakiből Nobel-díjas kutató? Miért kapta Pierre Agostini, Krausz Ferenc és Anne L’Huillier megosztva 2023-ban a fizikai Nobel-díjat? Hogyan kapcsolódik mindez az ELI ALPS tevékenységéhez? Május 16-án mindenre fény derül!**

A fény nemzetközi napján, május 16-án a világ arra emlékezik, hogy 1960-ban Theodore Maiman amerikai fizikus és mérnök ezen a napon mutatta be a világ első működő lézerét. Amiért ő ugyan nem kapott Nobel-díjat, de a lézerfizikában azóta többen kiérdemelték ezt az elismerést.

Közöttük van a 2018-as év egyik fizikai Nobel-díjasa, Gérard Mourou, aki 2005-ben először javasolta az ELI (Extreme Light Infrastructure) létrehozását. A tavalyi fizikai Nobel-díjasok közül Krausz Ferenc és Anne L’Huillier - az ő eredményeik alapozták meg az attoszekundumos fizikát -, szintén számos szállal kapcsolódik kutatóintézetünkhöz. Az attofizikusokat elismerő Nobel-díj kellő indok arra, hogy az idei fény napi rendezvényünkön egy kicsit mélyebben bemutassuk az eddig 117 alkalommal, először 1901-ben átadott elismerés díjazottjait: a Nobel-díjas fizikusokat.

Május 16-án izgalmas játékkal, látványos kísérletekkel, érdekes előadásokkal, interaktív tudományos bemutatókkal, vezetett látogatásokkal készülünk. Sőt, látogatóink a fény napi játékunk állomásait végigjárva egy estére Nobel-díjas kutatókká is válhatnak!

Az esemény látogatása díjmentes, a programelemek, előadások a játékban való részvételtől függetlenül is látogathatók, az állomások szabadon bejárhatók.

Az ELI ALPS épületében való körbevezetés, illetve a Fókusz interaktív látogatói tér megtekintése regisztrációhoz kötött.

**Regisztráció:** <https://indico.eli-alps.hu/event/79/>

Helyszín: **ELI ALPS Lézeres Kutatóintézet, Szeged, Wolfgang Sandner u. 3.**

Nyitva tartás: **2024. május 16. (csütörtök), 18.00-tól 21.00 óráig**

**A részletes program:** <https://www.eli-alps.hu/hu/Hirek/view/179>

További információ:

Marton Katalin

HR és kommunikációs osztályvezető

E-mail: katalin.marton@eli-alps.hu

Tel.: +36 70 932-2477